13. ฐานะการเงินและผลการดำเนินงาน

    0.  13.1 งบการเงิน

        13.1.1 สรุปรายงานการสอบบัญชี

        ผู้สอบบัญชีสำหรับงบการเงินของบริษัทฯ ประจำปีสิ้นสุดวันที่ 31 ธันวาคม 2548, 2549
        และ 2550 ได้แก่ นายประวิทย์ วิวรรณธนานุตร์ ผู้สอบบัญชีรับอนุญาตเลขที่ 4917
        แห่งบริษัท เอเอ็นเอส ออดิท จำกัด
        โดยผู้สอบบัญชีได้แสดงความเห็นอย่างไม่มีเงื่อนไขในรายงานของผู้สอบบัญชี

    0.  13.2 สรุปงบดุล งบกำไรขาดทุน งบกระแสเงินสด และอัตราส่วนทางการเงิน
        เปรียบเทียบ 3 ปี

        อัตราส่วนทางการเงิน

  ----------------------------------- --------------------------------- ----------- ----------- --------------
  รายการ                                                                2550        2549        2548

  อัตราส่วนสภาพคล่อง                                                                                

                                      อัตราส่วนสภาพคล่อง (เท่า)             1.96        1.35        2.44

                                      อัตราส่วนสภาพคล่องหมุนเร็ว (เท่า)       0.62        0.24        1.24

                                      อัตราส่วนสภาพคล่องกระแสเงินสด (เท่า)   0.29        N/A         N/A

                                      อัตราส่วนหมุนเวียนลูกหนี้การค้า (เท่า)     11.59       10.24       6.11

                                      ระยะเวลาเก็บหนี้เฉลี่ย (วัน)            31          35          59

                                      อัตราส่วนหมุนเวียนเจ้าหนี้ (เท่า)         6.13        7.42        19.35

                                      ระยะเวลาชำระหนี้ (วัน)               59          49          19

  อัตราส่วนแสดงความสามารถในการหากำไร                                                               

                                      อัตรากำไรขั้นต้น (%) -                7.88        4.74        5.02
                                      การรับเหมาก่อสร้าง                                           

                                      อัตรากำไรขั้นต้น (%) -                -           0.85        7.74
                                      การซื้อขายวัสดุก่อสร้าง                                         

                                      อัตรากำไรจากการดำเนินงาน (%)        1.71        0.90        (1.09)

                                      อัตรากำไรอื่น (%)                    0.62        0.49        1.84

                                      อัตราส่วนเงินสดต่อการทำกำไร (%)       647.46      N/A         1,226.11

                                      อัตรากำไรสุทธิ (%)                   1.51        0.87        0.59

                                      อัตราผลตอบแทนผู้ถือหุ้น (%)             6.03        4.21        1.38

  อัตราส่วนแสดงประสิทธิภาพในการดำเนินงาน                                                              

                                      อัตราผลตอบแทนจากสินทรัพย์ (%)         2.42        1.69        0.94

                                      อัตราผลตอบแทนจากสินทรัพย์ถาวร (%)     144.40      114.55      60.77

                                      อัตราการหมุนของสินทรัพย์ (เท่า)         1.60        1.94        1.60

  อัตราส่วนวิเคราะห์นโยบายทางการเงิน                                                                 

                                      อัตราส่วนหนี้สินต่อส่วนของผู้ถือหุ้น (เท่า)    0.72        2.30        0.66

                                      อัตราส่วนความสามารถชำระดอกเบี้ย (เท่า) 92.65       N/A         N/A

                                      อัตราส่วนความสามารถชำระภาระผูกพัน     2.18        N/A         N/A
                                      (เท่า)                                                     

                                      อัตราการจ่ายเงินปันผล (%)             0.00        0.00        0.00

                                                                                                 
  ----------------------------------- --------------------------------- ----------- ----------- --------------

13.3 คำอธิบายและการวิเคราะห์ฐานะทางการเงินและผลการดำเนินงาน

0.  13.3.1 ผลการดำเนินงาน

 ผลการดำเนินงานของบริษัทฯ ในด้านความสามารถในการทำกำไรของปี 2550 ดีขึ้นกว่าในช่วงหลายปีที่ผ่านมา ซึ่งเป็นผลมาจากบริษัทฯ มีการจัดการและบริหารต้นทุนที่ดีขึ้น รายได้รวมของปี 2550 ลดลงจากปี 2549 เนื่องจากโครงการใหม่ที่บริษัทฯ ได้รับ ยังไม่สามารถรับรู้รายได้อย่างเต็มที่ ประกอบกับภาวะเศรษฐกิจโดยรวมของประเทศชะลอตัว งบประมาณของภาครัฐที่มีให้กับธุรกิจรับเหมาก่อสร้างลดลง รัฐบาลยังไม่สามารถผลักดันให้การลงทุนในโครงการขนาดใหญ่เกิดขึ้นได้อย่างเป็นรูปธรรม ภาวะการแข่งขันของธุรกิจรับเหมาก่อสร้างที่มีการแข่งขันกันสูงขึ้น ทำให้บริษัทฯ ได้รับผลกระทบด้วยเช่นกัน จากสภาวการณ์ดังกล่าว ทำให้บริษัทฯ ซึ่งเป็นผู้รับเหมา ขนาดกลางต้องพัฒนาศักยภาพของตัวเองเพื่อเพิ่มมูลค่าให้กับกิจการ โดยการสร้างประเภทธุรกิจภายในให้มีความหลากหลายและสามารถรองรับงานก่อสร้างได้หลายประเภท ปัจจุบันบริษัทฯ มุ่งเน้นการหางานทั้งที่เป็นของภาครัฐและภาคเอกชน โดยบริษัทฯ จะพิจารณาถึงความเสี่ยงในการรับงาน ความสามารถในการชำระเงินของลูกค้าแต่ละราย เพื่อประกอบการตัดสินใจรับงานก่อสร้าง เพื่อลดความเสี่ยงที่อาจเกิดขึ้นจากการเรียกเก็บเงินไม่ได้

สำหรับเศรษฐกิจไทยในปี 2550 ได้รับผลกระทบทั้งจากปัจจัยภายในประเทศและภายนอกประเทศ
อาทิ ราคาน้ำมันในตลาดโลกที่สูงขึ้น การอ่อนค่าของเงินดอลลาร์สหรัฐฯ
รวมทั้งปัญหาทางการเมืองและปัญหาความไม่แน่นอนทางเศรษฐกิจที่เกิดจากนโยบายของรัฐบาล เช่น
มาตรการควบคุมเงินทุนระหว่างประเทศของธนาคารแห่งประเทศไทย ส่งผลให้เศรษฐกิจไทยในปี
2550 ชะลอตัวจากปีก่อน

ในช่วง 3 ไตรมาสแรกของปี 2550 มีการชะลอการลงทุนทั้งภาครัฐและภาคเอกชน
โดยเฉพาะโครงการ เมกกะโปรเจกต์ โครงการสาธารณูปโภคพื้นฐาน สำหรับไตรมาสสุดท้ายของปี
2550 ปัจจัยทางการเมืองที่เคยเป็นอุปสรรคต่อภาวะเศรษฐกิจภายในประเทศเริ่มชัดเจนขึ้น
การลงทุนของภาคเอกชนเริ่มขยายตัว คาดว่าการฟื้นตัวของอุปสงค์ภายในประเทศ
ทั้งการบริโภคภาคเอกชน การลงทุนภาคเอกชน และการลงทุนของภาครัฐเริ่มจะดีขึ้น

0.  13.3.2 รายได้

บริษัทฯ จัดอยู่ในกลุ่มของผู้รับเหมาก่อสร้างขนาดกลาง
ให้บริการด้านรับเหมาก่อสร้างและวิศวกรรมก่อสร้างทั่วไป อาทิ การออกแบบ
การรับเหมาก่อสร้างโครงสร้างและสถาปัตย์ งานระบบวิศวกรรมก่อสร้าง
และงานระบบวิศวกรรมสิ่งแวดล้อม เช่น งานก่อสร้างอาคารสำนักงาน โรงแรม รีสอร์ท
โรงพยาบาล อาคารที่พักอาศัย โรงเรียน หอพักนักศึกษา โรงงานอุตสาหกรรม งานถนน
งานสะพาน งานวางท่อและงานระบบบำบัดน้ำเสีย งานรางรถไฟ และงานสาธารณูปโภคอื่นๆ

รายได้ของบริษัทฯ จะขึ้นอยู่กับประเภทและปริมาณงานที่บริษัทฯ จัดหามาได้ในแต่ละช่วง บริษัทฯ
มีนโยบายที่จะรับงานทั้งภาครัฐและภาคเอกชน
โดยจะพิจารณารับงานที่มีอัตราผลตอบแทนเหมาะสมและผู้ว่าจ้างมีฐานะการเงินที่มั่นคงเป็นหลัก
ส่วนการรับรู้รายได้ บริษัทฯ
จะรับรู้รายได้ตามอัตราส่วนของงานที่แล้วเสร็จซึ่งประเมินโดยวิศวกรของโครงการ โดยปกติแล้ว
การรับเหมางานของหน่วยงานภาครัฐจะมีระยะเวลาก่อสร้างประมาณ 2-3 ปี
ในขณะที่การก่อสร้างภาคเอกชนจะมีระยะเวลาก่อสร้าง 1-2 ปี

ในปี 2550 บริษัทฯ มีรายได้รวมเท่ากับ 707.20 ล้านบาท ลดลง 117.82 ล้านบาท
หรือลดลงร้อยละ 14.28 เมื่อเทียบกับปี 2549 โดยโครงสร้างรายได้ของปี 2550 ประมาณร้อยละ
99 มาจากรายได้จากการรับเหมาก่อสร้าง ซึ่งเปลี่ยนแปลงไปตามลักษณะงานที่บริษัทฯจัดหามาได้
โดยรายได้จากการรับเหมาก่อสร้างลดลงจากปี 2549 เท่ากับ 110.29 ล้านบาท หรือลดลงร้อยละ
13.57 ในปี 2550 บริษัทฯ ไม่มีรายได้จากการจัดหาและจำหน่ายวัสดุก่อสร้าง สำหรับรายได้อื่นๆ
มาจากดอกเบี้ยรับและกำไรจากการจำหน่ายทรัพย์สิน เป็นต้น

13.3.3 ค่าใช้จ่าย

ค่าใช้จ่ายของบริษัทฯ ประกอบด้วยต้นทุนในการรับเหมาก่อสร้าง ต้นทุนในการจัดหาและจำหน่ายวัสดุ
และ ค่าใช้จ่ายในการบริหาร ต้นทุนในการรับเหมาก่อสร้างของบริษัทฯ
จะขึ้นอยู่กับประเภทของโครงการ ประกอบไปด้วย ค่าวัสดุก่อสร้าง ค่าจ้างเหมาช่วง
และแรงงานที่ใช้ในการก่อสร้าง เป็นต้น

สำหรับปี 2550 และปี 2549 บริษัทฯ มีค่าใช้จ่ายรวมเมื่อเทียบกับรายได้รวม
ในสัดส่วนเท่ากับร้อยละ 97.68 และ 98.62 ตามลำดับ โดยในปี 2550 บริษัทฯ
มีค่าใช้จ่ายรวมเท่ากับ 690.78 ล้านบาท ลดลงจากปี 2549 จำนวน 122.86 ล้านบาท หรือลดลง
ร้อยละ 15.10 เนื่องจากในปี 2550 บริษัทฯ มีรายได้จากการรับเหมาก่อสร้างลดลง
ทำให้ต้นทุนการก่อสร้างลดลง ประกอบกับบริษัทฯ มีการจัดการต้นทุนก่อสร้างที่ดีขึ้น
ทำให้สัดส่วนต้นทุนการก่อสร้างต่อรายได้จากการรับเหมาก่อสร้างในปี 2550 ลดลงด้วย
ต้นทุนการก่อสร้างในปี 2550 ลดลงจากปี 2549 จำนวน 127.18 ล้านบาท หรือลดลงร้อยละ
16.42 สำหรับค่าใช้จ่ายในการบริหารที่เพิ่มขึ้นจากปี 2549 จำนวน 12.17 ล้านบาท
หรือเพิ่มขึ้นร้อยละ 38.97
อันเนื่องมาจากค่าใช้จ่ายเกี่ยวกับบุคลากรและค่าบริการที่ปรึกษาทางด้านกฎหมายเพิ่มขึ้น

1.  13.3.4 กำไรสุทธิ

บริษัทฯ มีกำไรสุทธิ สำหรับปีสิ้นสุดวันที่ 31 ธันวาคม 2550 เท่ากับ 10.70 ล้านบาท เพิ่มขึ้น
3.54 ล้านบาท หรือเพิ่มขึ้นร้อยละ 49.44 เมื่อเทียบกับปีก่อน เป็นผลจากปัจจัยต่างๆ ดังนี้

1. ค่าใช้จ่ายรวมต่อรายได้รวมปี 2550 มีอัตราส่วนที่ลดลงเมื่อเทียบกับปี 2549
โดยสัดส่วนของค่าใช้จ่ายรวมต่อรายได้รวมคือร้อยละ 97.68 และ 98.62 ตามลำดับ

2. ต้นทุนในการรับเหมาก่อสร้างปี 2550 มีอัตราส่วนที่ลดลงเมื่อเทียบกับปี 2549
โดยสัดส่วนของต้นทุนในการรับเหมาก่อสร้างต่อรายได้จากการรับเหมาก่อสร้าง คือร้อยละ 92.12
และ 95.26 ตามลำดับ ซึ่งเป็นผลมาจากการที่บริษัทฯ มีการจัดการต้นทุนก่อสร้างที่ดีขึ้น เช่น
การกำหนดราคาที่แน่นอนกับผู้ผลิตหรือผู้จัดจำหน่ายวัดสุก่อสร้าง เป็นต้น

13.3.5 ฐานะทางการเงิน

ฐานะทางการเงินของบริษัทฯ สำหรับปี 2550 เมื่อเทียบกับปี 2549 มีการเปลี่ยนแปลงที่สำคัญดังนี้

  1. การวิเคราะห์สินทรัพย์

บริษัทฯ มีสินทรัพย์รวม ณ วันที่ 31 ธันวาคม 2550 จำนวน 312.63 ล้านบาท ลดลงจากปี 2549
จำนวน 259.82 ล้านบาท หรือลดลงร้อยละ 45.39 เมื่อเปรียบเทียบกับสินทรัพย์รวมจำนวน
572.45 ล้านบาท ณ วันสิ้นปี 2549

ในปี 2550 บริษัทฯ มีสินทรัพย์หมุนเวียนจำนวน 256.24 ล้านบาท หรือคิดเป็นร้อยละ 81.96
ของสินทรัพย์รวม รายการที่สำคัญคือ

1.1. เงินสดและรายการเทียบเท่าเงินสด จำนวน 48.26 ล้านบาท เพิ่มขึ้นจากปีก่อนจำนวน
42.81 ล้านบาท หรือเพิ่มขึ้นร้อยละ 785.50 เมื่อเทียบกับปี 2549 เนื่องจากบริษัทฯ
ได้รับเงินค่าผลงานก่อสร้างจากลูกค้า

1.2. ลูกหนี้การค้า-สุทธิ และมูลค่างานที่เสร็จยังไม่ได้เรียกเก็บ-สุทธิ รวมเท่ากับ 94.68
ล้านบาท หรือร้อยละ 36.95 ของสินทรัพย์หมุนเวียน โดยแบ่งเป็นลูกหนี้การค้า-สุทธิ จำนวน
32.44 ล้านบาท และมูลค่างานที่เสร็จยังไม่ได้เรียกเก็บ-สุทธิ จำนวน 62.24 ล้านบาท
ซึ่งมีจำนวนลดลงจากปีก่อน จำนวน 255.16 ล้านบาท หรือลดลงร้อยละ 72.94
เนื่องจากโดยส่วนใหญ่บริษัทฯ สามารถรับชำระเงินจากลูกค้าได้ตามกำหนดเวลา

1.3. ลูกหนี้เงินประกันผลงาน-สุทธิ จำนวน 54.39 ล้านบาท เพิ่มขึ้นจากปี 2549 จำนวน 13.32
ล้านบาท หรือเพิ่มขึ้นร้อยละ 32.43 เนื่องจากบริษัทฯ ได้รับงานก่อสร้างโครงการต่างๆ มากขึ้น
ทำให้บริษัทฯ ถูกลูกค้าหักเงินประกันผลงานไว้ในอัตราร้อยละ 5 ถึงร้อยละ 10
ของจำนวนเงินที่เรียกเก็บไว้มากขึ้นเช่นกัน ทั้งนี้ เงินประกันผลงานดังกล่าว บริษัทฯ
จะได้รับคืนเมื่อครบกำหนดตามสัญญา

1.4. งานระหว่างทำจำนวน 2.41 ล้านบาท ลดลงจากปี 2549 จำนวน 76.11 ล้านบาท
เนื่องจากหลายโครงการ ได้ดำเนินการแล้วเสร็จในระหว่างปี รวมทั้งบริษัทฯ
ได้เริ่มงานโครงการใหม่ๆ ในช่วงปลายปี 2550 จึงทำให้งานระหว่างทำลดลงจากปีก่อน

1.5. สินทรัพย์หมุนเวียนอื่น จำนวน 20.64 ล้านบาท ลดลงจากปี 2549 จำนวน 27.93 ล้านบาท
หรือลดลงร้อยละ 57.50
ซึ่งการลดลงส่วนใหญ่เป็นผลมาจากการหักคืนเงินจ่ายล่วงหน้าให้แก่ผู้รับเหมาช่วง

สำหรับสินทรัพย์ไม่หมุนเวียนที่เพิ่มขึ้นจำนวน 22.95 ล้านบาท เมื่อเทียบกับปีก่อน เป็นผลมาจากในปี
2550 บริษัทฯ มีการลงทุนระยะยาวประเภทหลักทรัพย์เผื่อขาย

  2. การวิเคราะห์หนี้สิน

ณ วันสิ้นปี 2550 บริษัทฯ มีหนี้สินหมุนเวียนรวม 130.71 ล้านบาท ลดลงจากปี 2549 จำนวน
267.20 ล้านบาท หรือร้อยละ 67.15 ดังนี้

2.1 เงินเบิกเกินบัญชีและเงินกู้ยืมจากสถาบันการเงิน ลดลงจากปีก่อนทั้งจำนวน เนื่องจากบริษัทฯ
มีสภาพคล่องที่ดีขึ้น

2.2. เจ้าหนี้การค้าลดลง 123.95 ล้านบาท หรือลดลงร้อยละ 73.96
และต้นทุนที่ยังไม่ถึงกำหนดชำระลดลง 83.34 ล้านบาท หรือลดลงร้อยละ 91.66

2.3. เจ้าหนี้เงินประกันผลงานเพิ่มขึ้น 10.81 ล้านบาท หรือร้อยละ 48.09 เนื่องจากบริษัทฯ
ได้หักเงินประกันผลงานจากผู้รับเหมาช่วงในอัตราร้อยละ 5 ถึงร้อยละ 10
ของจำนวนเงินค่าผลงานที่จ่ายชำระ ซึ่งบริษัทฯ
จะจ่ายคืนต่อเมื่อผู้รับเหมาได้ปฏิบัติตามสัญญาครบถ้วนแล้ว

2.4. เงินรับล่วงหน้าจากค่าก่อสร้างลดลง 63.99 ล้านบาท หรือลดลงร้อยละ 64.87 เมื่อเทียบปี
2549 เนื่องจากบริษัทฯจะได้รับเงินล่วงหน้าจากผู้ว่าจ้างในการรับงานโครงการใหม่
และจะทยอยคืนเมื่อบริษัทฯ ได้ส่งมอบผลงานเป็นงวดๆ

3. การวิเคราะห์ส่วนของผู้ถือหุ้น

บริษัทฯ มีส่วนของผู้ถือหุ้น ณ วันสิ้นปี 2550 เท่ากับ 181.39 ล้านบาท เพิ่มขึ้น 7.72 ล้านบาท
หรือเพิ่มขึ้นร้อยละ 4.45 เมื่อเทียบกับส่วนของผู้ถือหุ้น ณ วันสิ้นปี 2549 เนื่องจากบริษัทฯ
มีกำไรสุทธิประจำปี 2550 จำนวน 10.70 ล้านบาท
และมีผลขาดทุนที่ยังไม่เกิดขึ้นของเงินลงทุนในหลักทรัพย์เผื่อขาย จำนวน 2.98 ล้านบาท

4. การวิเคราะห์กระแสเงินสด

งบกระแสเงินสดแสดงกระแสเงินสดที่เปลี่ยนแปลงจากกิจกรรมดำเนินงาน
กิจกรรมการลงทุนและกิจกรรมการจัดหาเงิน ณ วันสิ้นปีบัญชี
และแสดงเงินสดและรายการเทียบเท่าเงินสดคงเหลือ ณ วันปลายปี ณ วันที่ 31 ธันวาคม 2550
เป็นจำนวน 48.26 ล้านบาท ซึ่งเพิ่มขึ้นจากปีก่อนจำนวน 42.81 ล้านบาท ดังนี้

4.1. กระแสเงินสดสุทธิได้มาจากกิจกรรมดำเนินงาน จำนวน 77.71 ล้านบาท เพิ่มขึ้นจากปีก่อน
137.18 ล้านบาท มาจากบริษัทฯ มีสินทรัพย์ดำเนินงานที่ลดลงมากกว่าหนี้สินดำเนินงานลดลง
โดยสินทรัพย์ดำเนินงานที่ลดลงส่วนใหญ่เป็นลูกหนี้และมูลค่างานที่เสร็จแต่ยังไม่ได้เรียกเก็บ
ซึ่งบริษัทฯ ได้เรียกเก็บค่าผลงานจากผู้ว่าจ้างและได้รับชำระเงินเร็วขึ้นกว่าปี 2549

4.2. กระแสเงินสดสุทธิใช้ไปในกิจกรรมลงทุน จำนวน 29.82 ล้านบาท เพิ่มขึ้นจากปีก่อน 26.24
ล้านบาท มาจากบริษัทฯ ได้จ่ายเงินเพื่อซื้อหุ้นสามัญที่จดทะเบียนในตลาดหลักทรัพย์แห่งประเทศไทย
จำนวน 27.04 ล้านบาท และซื้อสินทรัพย์เพื่อใช้ในโครงการใหม่เพิ่มขึ้น

4.3. กระแสเงินสดสุทธิได้มาจากกิจกรรมการจัดหาเงินจำนวน 5.09 ล้านบาท มาจากบริษัทฯ
มีการจ่ายชำระ เงินเบิกเกินบัญชีสถาบันการเงิน และจ่ายชำระเจ้าหนี้เช่าซื้อในระหว่างปี

5. การวิเคราะห์อัตราส่วนทางการเงินที่สำคัญ

ในปี 2550 บริษัทฯ มีผลการดำเนินงานที่ดีขึ้นจากปี 2549
โดยมีผลกำไรสุทธิจากการดำเนินงานเพิ่มขึ้นส่งผลให้บริษัทฯ มีอัตราส่วนทางการเงินที่สำคัญดีขึ้น
ดังนี้

5.1. อัตราส่วนสภาพคล่อง ในปี 2550 เท่ากับ 1.96 ซึ่งเพิ่มขึ้นจากปี 2549
เป็นผลมาจากบริษัทฯ สามารถเรียกเก็บเงินจากผู้ว่าจ้างได้เร็วขึ้นกว่าปี 2549 และบริษัทฯ
ได้รับการขยายเครดิตจากผู้ขายสินค้า ส่งผลให้บริษัทฯ มีสภาพคล่องที่ดีขึ้น

5.2. อัตราส่วนการชำระหนี้ ในปี 2550 มีอัตราส่วนที่ลดลงจากปี 2549 อันเนื่องมาจากบริษัทฯ
มีสภาพคล่องที่ดีขึ้นและได้รับการขยายเครดิตจากผู้ขายสินค้าทำให้บริษัทฯ
มีความสามารถในการจ่ายชำระหนี้ได้ตามกำหนดส่งผลให้บริษัทฯ
ได้รับส่วนลดจากการซื้อสินค้าเพิ่มขึ้น

5.3. อัตราส่วนแสดงความสามารถในการทำกำไร ในปี 2550 มีอัตราส่วนที่เพิ่มขึ้นจากปี 2549
มาจากบริษัทฯ มีผลกำไรสุทธิจากการดำเนินงานเพิ่มขึ้น อันเนื่องมาจากบริษัทฯ
มีการจัดการและบริหารต้นทุนที่ดีขึ้น ทำให้ต้นทุนในการดำเนินงานลดลง

5.4. อัตราส่วนแสดงแสดงประสิทธิภาพในการดำเนินงาน ในปี 2550 มีอัตราที่เพิ่มขึ้นจากปี 2549
มาจากบริษัทฯ มีการบริหารสินทรัพย์ได้อย่างมีประสิทธิภาพมากขึ้น

ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ปัจจัยทางด้านภาวะอุตสาหกรรม

เนื่องจากธุรกิจรับเหมาก่อสร้างเป็นธุรกิจการให้บริการประเภทหนึ่ง ดังนั้น
ปัจจัยที่มีอิทธิพลต่อการดำเนินงานของบริษัทฯ ในอนาคต คือ
ความต้องการใช้บริการของลูกค้าหรือผู้รับบริการ
ซึ่งขึ้นอยู่กับนโยบายการลงทุนของภาครัฐและภาคเอกชนที่เป็นตัวกำหนดปริมาณงานก่อสร้าง
อย่างไรก็ดี ปัจจัยสำคัญในการดำเนินธุรกิจของบริษัทฯ นั้น
ขึ้นอยู่กับความสามารถของกรรมการและผู้บริหารในการจัดหางานก่อสร้างใหม่ๆให้กับบริษัทฯ
ซึ่งปริมาณงานและมูลค่าโครงการก่อสร้างที่บริษัทฯ รับก่อสร้างนั้น
ต้องสัมพันธ์กับเงินทุนหมุนเวียนที่บริษัทฯ สามารถจัดหาได้ ซึ่งแหล่งเงินทุนหลักของบริษัทฯ คือ
เงินทุนของบริษัทฯ และเงินกู้ยืมจากธนาคารพาณิชย์ นอกจากนี้บริษัทฯ
ยังต้องควบคุมต้นทุนในการรับเหมาก่อสร้าง เช่น ค่าวัสดุก่อสร้าง ค่าขนส่ง ค่าแรง
และค่าใช้จ่ายในการบริหาร รวมทั้งดอกเบี้ยจ่ายให้อยู่ในระดับที่เหมาะสมด้วย

การเปลี่ยนแปลงของกลุ่มผู้ถือหุ้นรายใหญ่

ถึงแม้ว่าบริษัทฯ ได้จัดตั้งขึ้นตั้งแต่ปี 2532 ซึ่งต่อมาภายหลังบริษัทฯ
ได้มีการเปลี่ยนแปลงกลุ่มของผู้ถือหุ้นรายใหญ่โดยกลุ่มนางนภารัตน์ สิหนาทกถากุล
ได้เข้ามาเป็นผู้ถือหุ้นใหญ่ พร้อมทั้งมีการเปลี่ยนผู้บริหารและนโยบายในการบริหาร
และรับงานก่อสร้างตั้งแต่ปี 2543 บริษัทฯ
มีนโยบายที่ไม่มุ่งเน้นรับเหมาก่อสร้างในภาคอุตสาหกรรมใดอุตสาหกรรมหนึ่งเป็นการเฉพาะทำให้บริษัทฯ
มีสัดส่วนรายได้ที่ไม่สม่ำเสมอในช่วงที่ผ่านมา อย่างไรก็ตาม บริษัทฯ
มีแผนการที่จะเข้าร่วมประกวดราคาหรือรับเหมาก่อสร้างงานของภาคเอกชน จำนวนหนึ่ง ซึ่งบริษัทฯ
ได้พิจารณาแล้วเห็นว่าผู้ว่าจ้างมีความสามารถในการชำระที่ดี และบริษัทฯ
ได้อัตราผลกำไรที่เหมาะสม ประกอบกับบริษัทฯ มีความสามารถในการก่อสร้าง
และมีความเป็นไปได้ที่บริษัทฯ อาจจะได้รับการว่าจ้าง ทั้งนี้ เนื่องจากการที่วิศวกรของบริษัทฯ
มีความชำนาญงานก่อสร้างในงานต่างๆ ดังกล่าวเหล่านี้เป็นอย่างดี ผู้บริหารและวิศวกรของบริษัทฯ
เองก็ได้มีการให้คำแนะนำในเรื่องของการออกแบบ การหาแหล่งเงินทุน
การใช้วัสดุก่อสร้างและเทคนิคการก่อสร้างที่สามารถทำให้ประหยัดต้นทุนในการก่อสร้าง
พร้อมทั้งสามารถทำให้งานมีคุณภาพเป็นที่ยอมรับและได้รับความไว้วางใจกับโครงการต่างๆ
เหล่านี้บางแห่งไว้แล้ว

การเปิดเผยข้อมูลเกี่ยวกับค่าตอบแทนของผู้สอบบัญชี

ค่าตอบแทนของผู้สอบบัญชี

1. ค่าตอบแทนจากการสอบบัญชี (Audit Fee)

  บริษัทและบริษัทย่อยจ่าย ค่าตอบแทนการสอบบัญชี ให้แก่

-   ผู้สอบบัญชีของบริษัท ในรอบปีบัญชีที่ผ่านมามีจำนวนเงินรวม 0 บาท

-   สำนักงานสอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
    ในรอบปีบัญชีที่ผ่านมามีจำนวนเงินรวม 375,000.- บาท

    2.  ค่าบริการอื่น (Non-Audit Fee)

  บริษัทและบริษัทย่อยจ่ายค่าตอบแทนของงานบริการอื่น ซึ่งได้แก่ ไม่มี ให้แก่

  - ผู้สอบบัญชีของบริษัท ในรอบปีบัญชีที่ผ่านมามีจำนวนเงินรวม 0
  บาทและจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา
  มีจำนวนเงินรวม 0 บาท

  - สำนักงานสอบบัญชีที่ผู้สอบบัญชีสังกัด
  บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีดังกล่าว
  ในรอบปีบัญชีที่ผ่านมามีจำนวนเงินรวม 0 บาท
  และจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมามีจำนวนเงินรวม
  0 บาท